(Ortografía tradicional) Chirix chic aꞌin,
li Jesús co̱ Jerusalén saꞌ li ninkꞌe li nequeꞌxba̱nu eb laj judío.
Saꞌ li tenamit Jerusalén bar cuan cuiꞌ li oqueba̱l li nequeꞌrocsi cuiꞌ li carner,
cuan jun li haꞌ Betesda xcꞌabaꞌ saꞌ ra̱tinoba̱leb laj hebreo.
Aran cuan o̱b li muheba̱l.
Saꞌ eb li muheba̱l aꞌan cuanqueb nabaleb li yaj.
Cuanqueb mutzꞌ,
cuanqueb ye̱k rokeb,
ut cuanqueb li sic rokeb ut sic rukꞌeb.
Yo̱queb chiroybeninquil nak ta̱ecꞌa̱nk li haꞌ.
Jun x-ángel li Ka̱cuaꞌ nacube chak saꞌ choxa yalak jokꞌe ut narecꞌasi li haꞌ.
Li ani xbe̱n cua na-oc chi saꞌ nak ac x-ecꞌasi̱c li haꞌ,
li jun aꞌan naqꞌuira aꞌ yal cꞌaꞌru xyajel.
Cuan jun li cui̱nk aran cuakxaklaju xcaꞌcꞌa̱l (38) chihab roquic lix yajel.
Nak li Jesús quiril li cui̱nk jiljo aran chire li haꞌ quixnau nak ac najter roquic lix yajel.
Quixye re:
—¿Ma ta̱cuaj qꞌuira̱c?
chan re.
Quixye li cui̱nk:
—Ka̱cuaꞌ,
nacuaj raj abanan ma̱ ani na-ocsin cue saꞌ li haꞌ nak na-ecꞌasi̱c.
Nak yo̱quin chixyalbal oc,
jalan chic na-oc xbe̱n cua chicuu,
chan.
Quixye li Jesús re:
—Cuaclin,
xoc la̱ cuarib ut be̱n,
chan re.
Saꞌ ajcuiꞌ li ho̱nal aꞌan li cui̱nk quiqꞌuira.
Quixakli,
quixxoc lix cuarib ut quibe̱c.
Aꞌin quicꞌulman saꞌ li hiloba̱l cutan.
Queꞌoc chi cuechꞌi̱nc li nequeꞌtaklan saꞌ xya̱nkeb laj judío.
Queꞌxye re li cui̱nk li quiqꞌuira:
—Hiloba̱l cutan anakcuan.
Yo̱cat chixkꞌetbal li kachakꞌrab xban nak yo̱cat chixcꞌambal la̱ cuarib chiru li hiloba̱l cutan,
chanqueb.
Quichakꞌoc li cui̱nk ut quixye reheb:
—Li cui̱nk li xqꞌuirtesin cue,
xye cue,
“cꞌam la̱ cuarib ut be̱n”,
chan.
Queꞌxpatzꞌ re:
—¿Ani li cui̱nk li xyehoc a̱cue nak ta̱xoc la̱ cuarib ut tatbe̱k?
chanqueb.
Li cui̱nk li quiqꞌuirtesi̱c incꞌaꞌ naxnau ani ta aꞌan,
xban nak kꞌaxal nabaleb li cuanqueb aran ut li Jesús ac x-el saꞌ xya̱nkeb.
Mokon chic li Jesús quixtau cuiꞌchic li cui̱nk saꞌ li templo ut quixye re:
—Chaqꞌuehak retal nak xatqꞌuira.
Canab xba̱nunquil li incꞌaꞌ us ma̱re anchal ta̱cha̱lk junak chic nimla raylal saꞌ a̱be̱n,
chan li Jesús re.
Qui-el li cui̱nk riqꞌuin li Jesús ut quixye resil reheb li nequeꞌtaklan saꞌ xya̱nkeb laj judío nak li Jesús,
aꞌan li quiqꞌuirtesin re.